Gautrein-pendelaars gestrand toe dienstrein breekPendelaars buite die Gautrein se Sandton-stasie. Foto: Twitter Gautrein-passasiers het op sosiale media die situasie as “chaoties” beskryf en gesê dat hulle tot ŉ uur lank moes wag vir Gautrein-busse om hulle van die Sandton-treinstasie te vervoer. Foto’s op sosiale media toon hoe passasiers in lang toue buite die stasie wag op ŉ bus, taxi of ander vervoer. Die ontwrigting van Gautrein-dienste kom boonop op die dag waarop die maatskappy se verhoogde reisgeld in werking getree het. Kesagee Nayager, Gautrein se woordvoerder, het aan Maroela Media gesê ŉ dienstrein wat gebruik word om instandhoudingswerk te doen het op die spoor tussen Sandton- en Park-stasie onklaar geraak. “Gautrein-busse word gebruik om passasiers op hierdie roetes te vervoer, maar ons doen ŉ beroep op passasiers om indien moontlik alternatiewe reëlings te tref indien hulle op hierdie roetes moet reis,” het sy gesê. Volgens Nayager is die Gautrein-dienste tussen Hatfield- en Sandton-stasie nie geaffekteer nie en is al hierdie treine op tyd. “Ons tegnici is tans besig om aan die probleem met die dienstrein te werk en ons hoop dat al die roetes weer teen 12:00 in werking sal wees,” het sy gesê.